b'\n_START_ARTICLE_\nMukula\n_START_PARAGRAPH_\nMukula on versokasvien turpeiden ja maltoisten, vararavintoa sis\xc3\xa4lt\xc3\xa4vien osien yleisnimi. T\xc3\xa4llainen kasvinosa toimii talvehtimis- ja lis\xc3\xa4\xc3\xa4ntymiselimen\xc3\xa4. Mukulajuuri (juurimukula) on muodostunut juuresta ja mukulavarsi (varsimukula) varresta._NEWLINE_Mukulajuuri on muutunnaisjuuri, jossa turpea muodostuma on kasvanut joko p\xc3\xa4\xc3\xa4juureen tai versojuureen. Lantulla on p\xc3\xa4\xc3\xa4juurimukula ja monilla k\xc3\xa4mmek\xc3\xb6ill\xc3\xa4 on versojuurimukula. Mukulamainen p\xc3\xa4\xc3\xa4juuri on ainakin yl\xc3\xa4osastaan turpea. Sellaisia on vain kaksisirkkaisilla kasveilla, esimerkiksi porkkanalla. Mukulamaiset versojuuret kasvavat tavallisesti ilmaverson tyveen, harvemmin maaversoon. Niiss\xc3\xa4 saattaa olla koko juuri laajentunut tai vain tietty osa paksuuntunut, kuten mukulaleinikill\xc3\xa4 ja joillakin k\xc3\xa4mmek\xc3\xb6ill\xc3\xa4._NEWLINE_Mukulavarsi on osittain tai kokonaan turpeaksi paisunut varsi, joka on tavallisesti haaraton. Tavallisimmin mukuloita on muodostunut maavarsiin. Perunalla ja peltop\xc3\xa4hk\xc3\xa4m\xc3\xb6ll\xc3\xa4 maar\xc3\xb6nsyjen k\xc3\xa4rkiin on kasvanut mukula. Joidenkin sahramien verson tyveen on paisunut tyvimukula. Monilla syklaameilla on alkeisvarsimukula eli sirkkavarsimukula. Maanp\xc3\xa4\xc3\xa4llisi\xc3\xa4 varsimukuloita on esimerkiksi kyss\xc3\xa4kaalilla ja joillakin trooppisilla epifyyttik\xc3\xa4mmek\xc3\xb6ill\xc3\xa4. T\xc3\xa4llaiset mukulat ovat vihreit\xc3\xa4. Kaksisirkkaisten siemenkasvien juuren ja varren turpeaa yhteismuodostumaa nimitet\xc3\xa4\xc3\xa4n juurikkaaksi. T\xc3\xa4m\xc3\xa4n mukulatyypin \xc3\xa4\xc3\xa4rimm\xc3\xa4istapaus on retiisin alkeisvarsimukula.\n_START_SECTION_\nViljellyt mukulakasvit\n_START_PARAGRAPH_\nMaanalaisten sy\xc3\xb6t\xc3\xa4vien osien vuoksi viljellyt kasvit voidaan ravinto\xc2\xadmerkityksens\xc3\xa4 ja pitk\xc3\xa4lti viljely\xc2\xadtapansakin perusteella jakaa kahteen ryhm\xc3\xa4\xc3\xa4n, juureksiin ja t\xc3\xa4rkkelys\xc2\xadmukuloihin. Tyypillisi\xc3\xa4 juureksia ovat esimerkiksi porkkana, lanttu ja punajuurikas. Ne ovat yleens\xc3\xa4 kaksi\xc2\xadvuotisia, siemenist\xc3\xa4 lis\xc3\xa4tt\xc3\xa4vi\xc3\xa4 kasveja. Niiden merkitys ravintoenergian l\xc3\xa4hteen\xc3\xa4 on v\xc3\xa4h\xc3\xa4inen, mutta ne ovat t\xc3\xa4rkeit\xc3\xa4 vitamiinien ja kivenn\xc3\xa4isaineiden l\xc3\xa4htein\xc3\xa4. Useimmat lajit ovat per\xc3\xa4isin L\xc3\xa4hi-id\xc3\xa4st\xc3\xa4 tai V\xc3\xa4limeren maista.'